Predkladacia správa

	Dňa 2. júla 2003 uznesením vlády SR č. 550 prijala vláda SR Návrh riešenia finančných vzťahov medzi Železničnou spoločnosťou, a. s. a štátom. V bode D. 3. uložila ministrovi dopravy, pôšt a telekomunikácií SR vyhodnotiť plnenie úsporných opatrení stanovených v schválenom Podnikateľskom pláne a plnenie koncepcie sociálnych výdavkov polročne, s termínom za prvý polrok do 31. 8. 2003. Vzhľadom na to, že materiál bol prerokovaný vládou SR 2. júla 2003, boli do neho a jeho dodatku zahrnuté všetky aktuálne údaje za 1. polrok 2003 a vyhodnotenie danej úlohy za uvedené obdobie bolo bezpredmetné. 
	Uvedeným uznesením nebol určený presný začiatok prvého vyhodnotenia plnenia úlohy. Preto minister dopravy, pôšt a telekomunikácií SR listom č. 2051/M – 2003 požiadal predsedu vlády SR o súhlas s predkladaním vyhodnotenia bodu D. 3. uznesenia č. 550/2003 počnúc rokom 2004 vždy polročne. Predseda vlády SR listom č. 3316/2003 – PV zo dňa 
25. augusta 2003 s požiadavkou ministra dopravy, pôšt a telekomunikácií SR súhlasil.
	Vláda SR na návrh podpredsedu vlády SR a ministra financií SR na svojom rokovaní dňa 5. 11. 2003 uložila ministrovi dopravy, pôšt a telekomunikácií SR predložiť na rokovanie vlády SR správu o prijatých a plánovaných úsporných opatreniach v Železničnej spoločnosti, a. s. a tiež o výsledkoch hospodárenia Železničnej spoločnosti, a. s .k 30. 9. 2003 a predpokladanom hospodárení v rokoch 2004 až 2006 najmä z pohľadu zadĺženosti do 30. 11. 2003.
	V týchto intenciách je daná úloha spracovaná a predkladaná vláde SR.
	Pripomienky z pracovného stretnutia na Ministerstve financií SR boli zohľadnené.